《自口外回至密云道中车折轴遇雨》
清代·徐葆光

出山复入山，颠顿不知几。瘦马怯孱颜，两毂斗石齿。

脱险就夷旷，泥行钝亦喜。中轴忽摧折，轮转不逾咫。

劳薪不能言，事败悔方始。解轭就牛车，落日照行李。

驶雨截山来，抔云翻墨起。桥阻断虹边，路辨掣电里。

风吹只裯单，沾湿行未已。将经沧海身，平地已如此。

作者简介：（?—1723）江苏长洲人，字亮直。康熙五十一年进士，授编修。琉球国王嗣位，充册封副使。后乞假归，著《中山传信录》，记琉球风情。工诗古文。有《二友斋文集》、《海舶集》。